b'\n_START_ARTICLE_\nSlutsil\n_START_PARAGRAPH_\nSlutsil (dansk), Schl\xc3\xbcttsiel (tysk) eller Sl\xc3\xbctsil (nordfrisisk) er en f\xc3\xa6rgehavn i n\xc3\xa6rheden af Bredsted i Nordfrisland med f\xc3\xa6rgeforbindelser til Amrum, til halligerne Langen\xc3\xa6s, Gr\xc3\xb8de og Hoge samt til s\xc3\xa6lbankerne. _NEWLINE_Havnen er beliggende cirka 2,5 kilomter \xc3\xb8st for hallig \xc3\x98land. Forl\xc3\xb8beren for den nuv\xc3\xa6rende havn var den allerede i 1735 oprettede havn i det n\xc3\xa6rligende Bongsil. _NEWLINE_Stednavnets f\xc3\xb8rste led Slut (tysk: Schl\xc3\xbctt, nordfrisisk: di Sl\xc3\xbct) henviser til en st\xc3\xb8rre tidevandsstr\xc3\xb8m i vadehavet (pril), som begynder ved Slutsil, passerer halligerne Gr\xc3\xb8de og \xc3\x98land og munder efter flere hundred meter i S\xc3\xb8nderaaen. Ordet har sit udspring i det nordfrisiske sl\xc3\xbc\xc3\xbctj som betyder marskgr\xc3\xb8ft. Stednavnets sidste led Sil henviser til en stor digesluse (tysk Siel s\xc3\xb8nderjysk Sil) p\xc3\xa5 samme sted. En sil er en passage i et dige med det form\xc3\xa5l at afvande inddigede marskomr\xc3\xa5der. _NEWLINE_Slusen i Slutsil blev bygget i 1959 og har fire store porte med et bredde p\xc3\xa5 hver 6,5 meter, hvorfra der er udl\xc3\xb8b til Nords\xc3\xb8en. Gennem Slutsil udmunder Bongsil Kanalen, der udg\xc3\xb8r afl\xc3\xb8b fra bl.a. Botslot S\xc3\xb8. _NEWLINE_F\xc3\xa6rgehuset huser i dag et hotel med tilh\xc3\xb8rende restaurant. Ved siden af f\xc3\xa6rgehavnen findes ogs\xc3\xa5 en lystb\xc3\xa5dehavn. T\xc3\xa6t ved havnen er der opf\xc3\xb8rt et informationscenter om nationalparken Vadehavet. Vadehavet ud for Nordfrisland kyst blev i 2009 optaget i UNESCOs verdensarvsliste over bevaringsv\xc3\xa6rdige omr\xc3\xa5der.'